LIETUVOS RESPUBLIKOS

VERTYBINIŲ POPIERIŲ VIEŠOSIOS APYVARTOS ĮSTATYMO 28 STRAIPSNIO PAKEITIMO IR PAPILDYMO

Į S T A T Y M A S

2001 m. rugsėjo 25 d. Nr. IX-521

Vilnius

(Žin., 1996, Nr. 16-412; 1998, Nr. 33-873; 2000, Nr. 61-1837)

1 straipsnis. 28 straipsnio 1, 7 dalių pakeitimas ir papildymas

1. 28 straipsnio 1 dalyje po žodžio „vardu“ įrašyti žodžius „išskyrus įkeistus vertybinius popierius“, vietoj sakinio „Įrašas vertybinių popierių sąskaitoje yra tiesioginis nuosavybės teisės į jame nurodytus vertybinius popierius įrodymas“ įrašyti sakinius „Įkeistų vertybinių popierių sąskaitos gali būti atidarytos įkaito turėtojo vardu. Įkeistų vertybinių popierių įrašymas į įkaito turėtojo vardu atidarytą sąskaitą laikomas jų perdavimu įkaito turėtojui“ ir šią dalį išdėstyti taip:

„1. Emitentas savo išleistoms akcijoms, kurios įregistruotos Vertybinių popierių komisijoje, privalo atidaryti sąskaitą Lietuvos centriniame vertybinių popierių depozitoriume (toliau – Centrinis depozitoriumas) ne vėliau kaip per 5 darbo dienas po įstatinio kapitalo, jo padidėjimo ar sumažėjimo įregistravimo įmonių rejestre. Kitiems vertybiniams popieriams sąskaitos Centriniame depozitoriume turi būti atidarytos ne vėliau kaip per 5 darbo dienas po vertybinių popierių įregistravimo Vertybinių popierių komisijoje. Visi vertybiniai popieriai, kurie gali būti viešosios apyvartos objektais, taip pat kai vyksta pirminė vertybinių popierių viešoji apyvarta biržoje, fiksuojami įrašais asmeninėse vertybinių popierių sąskaitose, atidaromose vertybinių popierių savininkų vardu, išskyrus įkeistus vertybinius popierius. Įkeistų vertybinių popierių sąskaitos gali būti atidarytos įkaito turėtojo vardu. Įkeistų vertybinių popierių įrašymas į įkaito turėtojo vardu atidarytą sąskaitą laikomas jų perdavimu įkaito turėtojui. Vertybinių popierių sąskaitos gali būti tvarkomos popieriuje arba kompiuteriniu būdu.“

2. 28 straipsnio 7 dalyje išbraukti žodžius „atidarytoje vertybinių popierių savininko vardu“, 7 punktą papildyti žodžiais „Įkeistų vertybinių popierių sąskaitoje turi būti nurodyti šiame punkte nustatyti duomenys ir apie įkaito turėtoją, ir apie vertybinių popierių savininką“ ir šią dalį išdėstyti taip:

„7. Kiekvienoje vertybinių popierių sąskaitoje turi būti nurodyta:

1) vertybinių popierių sąskaitą atidariusio sąskaitų tvarkytojo pavadinimas ir adresas;

2) vertybinių popierių sąskaitos numeris;

3) sąskaitoje esančių vertybinių popierių skaičius;

4) vertybinių popierių klasė, rūšis ir išleidimo į apyvartą data;

5) vertybinių popierių emitento vardas, pavardė (įmonės pavadinimas) ir adresas;

6) vertybinių popierių nominali vertė;

7) vertybinių popierių savininko vardas, pavardė (įmonės pavadinimas) ir adresas. Įkeistų vertybinių popierių sąskaitoje turi būti nurodyti šiame punkte nustatyti duomenys ir apie įkaito turėtoją, ir apie vertybinių popierių savininką;

8) apribojimai, taikomi vertybinių popierių suteikiamų teisių perleidimui;

9) vertybinių popierių sąskaitos atidarymo vieta ir laikas;

10) Centrinio depozitoriumo suteiktas vertybinio popieriaus kodas.“

2 straipsnis. Įstatymo įsigaliojimas

Įstatymas įsigalioja nuo 2001 m. lapkričio 1 d.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________